Söylə (Bayat Abbas)
Dedim: dilbər bir sözüm var 
Dedi: durma, rəvan söylə. 
Dedim: gəl başına dönüm 
Dedi: eldən nihan söylə.

Dedim: al geymiş əcəbdir 
Dedi: nişanı əzabdır.
Dedim: qaşların mehrabdır 
Dedi: əbrü kaman söylə.

Dedim: nə qəddi-qamətdir? 
Dedi: billəm, qiyamətdir. 
Dedim: ləblərin şərbətdir 
Dedi: abi-həyat söylə.

Dedim: kakilin mişgandır 
Dedi: küfr demə, dindir. 
Dedim: camalın günmüdür? 
Dedi: mahi-təban söylə.

Dedim: könlümdə nə səsdir, 
Dedi: dildara həvəsdir. 
Dedim ki, Bayat Abbasdır, 
Dedi ki, açıban söylə.

Gəraylılar